1 dood, 7 beseer toe taxi’s botsDie ongelukstoneel. (Foto: Verskaf) Minstens een persoon is Saterdagoggend dood en sewe ander beseer in ’n trompop botsing tussen twee taxi’s op die R550 in Walkerville in Johannesburg. Russel Meiring, woordvoerder van ER24, het gesê nooddienste is kort voor 08:00 na die toneel ontbied waar die passasiers van die onderskeie taxi’s verspreid oor die toneel gelê het. ’n Vrou, vermoedelik in haar twintigs, het verskeie ernstige beserings in die botsing opgedoen. Daar was egter niks wat paramedici vir haar kon nie en sy is op die toneel dood verklaar, het Meiring gesê. Sewe ander mense is op die toneel behandel vir beserings wat van gering tot ernstig gewissel het. Die beseerdes is later per ambulans na nabygeleë staatshospitale vervoer.